येँ - राष्ट्रिय प्राथमिकताय् लाःगु मोतिहारी-अमलेखगञ्ज पेट्रोलियम पाइपलाइन लायेगु ज्या क्वचाःगु दु । आः थ्व पाइलपाइन संचालन यायेगु निंतिं जनशक्तियात च्यान्हुया तालिम जक बी ल्यं दनिगु खँ धाःगु दु । थ्व तालिम लिपा थ्व हे असारं निसें पाइप लाइन संचालनय् वइ ।
पाइपलाइन संचालनय् वल धाःसा नेपाल आयल निगमयात इन्धन ढुवानीया भाडा जक दँय् निगू अर्ब बचे जुइगु खँ धाःगु दु । भारतीय आयल कर्पोरेशन (आइओसी) लिसे जूगु सम्झौता कथं परियोजना संचालन, मर्मत व अद्यावधि तयेगु जिम्मेवारी निगमया हे जूगुलिं कर्पोरेशनं थ्व हे जेठ २३ गे निसें निगमया२५ म्ह प्राविधिकयात भारतया लखनउलय् यंकाः तालिम बियाच्वंगु दु ।
निगमया उपनिर्देशक पुष्कर कार्कीया कथं तालिम लिपा परियोजना हस्तान्तरण यानाः संचालनय् वइ । थ्व पाइपलाइन नेपाःपाखें ३६ किलोमिटर व भारत पाखे ४२ किलोमिटर लाः । पाइप लाइन संचालनय् वयेवं ढुवानी लागन म्हो जुइगुलिं उपभोक्ताया भावय् समायोजन जुइगु खँ धाःगु दु ।
नेपालय् खपत जुइगु डिजेल मध्ये ७० प्रतिशत अमलेखगंजं आपूर्ति जुइगु जुयाच्वंगु दु । मोतिहारि-अमलेखगञ्ज पाइपलाइनया ज्या क्वचायेवं निगमं थ्व पाइपलाइनयात लोथर तक विस्तार यायेगु योजना दयेकाच्वंगु दु ।
